
Narva linna kaugkütte toimepidevuse tagamine 2026/2027 kütteperioodil


Lugupeetud härra Toots

Enefit Power OÜ toodab Balti elektrijaamas soojust Narva linna kaugkütte tarbeks. Kaugküttega varustamine on hädaolukorra seaduse (HOS) § 36 lg 4 p 1 kohaselt elutähtis teenus, mille toimepidevust korraldab kohaliku omavalitsuse üksus. Eelseisva kütteperioodi vaates peame vajalikuks hinnata Narva kaugkütte varustuskindlusega seotud riske ning võimalusi nende ennetamiseks.

Vastavalt Narva linna soojusmajanduse arengukavale 2023-2032 on Balti elektrijaama reservkatlamaja põhikütus maagaas ning kriisisituatsioonis on võimalik kasutada põlevkiviõli kui reservkütust. 
Maagaasi hind (koos võrgutasude ja aktsiisiga) on seoses energiatarnete ebakindlusega 2026. aastal tõusnud käesolevaks hetkeks tasemeni üle 90 €/MWh. Maagaasi kõrge hind viitab suurenenud gaasitarnete katkemise riskile talvisel kütteperioodil.
Kõrge gaasihind toob kaasa vajaduse tõsta soojuse hinda Narvas. Oluline hinnatõus tekitab märkimisväärse sotsiaalmajandusliku mõju ka siis, kui gaasitarned ei katke.

Alternatiivina maagaasile on Balti elektrijaama reservkatlamajas tehniliselt võimalik kasutada kohaliku põlevkiviõli. Tänaste hindade ja gaasiga võrreldes täiendavate keskkonnakulude juures oleks põlevkiviõli kasutamise indikatiivne primaarenergia kulu suurusjärgus ca 50 €/MWh, mistõttu võimaldaks reservkütuse kasutamine vähendada nii gaasi tarne- kui ka hinnariski.

HOS § 38 lg 3 p 2 kohustab elutähtsa teenuse osutajat rakendama teenuse katkestusi ennetavaid meetmeid, muu hulgas vähendama sõltuvust tarnijatest alternatiivsete lahenduste kasutamise ja vajalike vahendite olemasolu kaudu. HOS § 37 lg 1 p 3 kohaselt teeb elutähtsa teenuse toimepidevust korraldav asutus järelevalvet teenuse toimepidevuse tagamise, sealhulgas katkestusi ennetavate meetmete rakendamise üle.

Ka Narva Linnavalitsuse 12.12.2018 määruse nr 23 § 4 lg 1 näeb kaugkütte toimepidevuse tagamiseks muu hulgas ette töökorras ja töövalmis tipu- ja reservkatlamaja olemasolu ning vajaliku töökorralduse teenuse jätkamiseks kütusetarne probleemide korral.

Sarnane küsimus oli Narva Linnavalitsuse hinnata ka 2022. aasta energiakriisi ajal. Toona leidis Linnavalitsus oma 08.06.2022 kirjas nr 1.11/5513-2, et kaugkütteteenuse katkemine või oluline kallinemine kujutab Narva linnale riski ning toetas elutähtsa teenuse toimepidevuse tagamiseks alternatiivsete kütuseliikide kasutuselevõttu.

Eeltoodust tulenevalt palume Narva Linnavalitsusel kui kaugküttega varustamise toimepidevust korraldaval asutusel hinnata, kas praeguses geopoliitilises olukorras, arvestades praegust maagaasi hinnataset, talviseid tarneriske ning võimaliku soojuse hinnatõusu mõju arvestades on põhjendatud nõuda toimepidevust toetava ennetava meetmena maagaasist odavama põlevkiviõli kasutamist Narva linna kaugküttevõrku soojuse tootmisel kuni kütteperioodi lõpuni 2027. a.

Linnavalitsuse hinnangu kujundamisel palume muu hulgas arvestada:
· Narva kaugkütte kui elutähtsa teenuse toimepidevuse ja varustuskindluse tagamise vajadust;
· sõltuvuse vähendamist ühest kütusest ja gaasitarnijatest;
· maagaasi võimalikke tarneriske talvisel perioodil;
· maagaasi kõrge hinna võimalikku mõju Narva soojuse hinnale ja sellest tulenevat sotsiaalmajanduslikku mõju;
· põlevkiviõli kui olemasoleva ja tehniliselt kasutatava alternatiivse kütuse võimalust;
· põlevkiviõli varumise vajadust enne maagaasi edasist hinnatõusu või maagaasi tarnete katkemist, sest pärast riski realiseerumist võib põlevkiviõli varumine osutuda võimatuks. 

Juhul kui Linnavalitsus peab kirjeldatud meedet Narva kaugkütte toimepidevuse tagamiseks põhjendatuks, palume see seisukoht esitada Enefit Power OÜ-le esimesel võimalusel. Linnavalitsuse hinnang oleks Enefit Power OÜ-le aluseks põlevkiviõli kasutamise ettevalmistamisel ning vajalik sisend Keskkonnaametiga edasiseks menetluseks.

